ปณท.ชงไอซีที-คลังอนุมัติปล่อยสินเชื่อ
ไปรษณีย์ไทยลุ้นไอซีทีคลัง ฟื้นโครงการปล่อยสินเชื่อ พร้อมเร่งพัฒนาโลจิสติกส์เต็มรูปแบบปีหน้า
5 ต.ค. 2554

ไปรษณีย์ไทยลุ้นไอซีทีคลัง ฟื้นโครงการปล่อยสินเชื่อ พร้อมเร่งพัฒนาโลจิสติกส์เต็มรูปแบบปีหน้า 
น.ส.อานุสรา จิตต์มิตรภาพ กรรมการผู้จัดการใหญ่ บริษัท ไปรษณีย์ไทย เปิดเผยว่า ทางไปรษณีย์ไทยได้นำเสนอแผนโครงการปล่อยเงินกู้ให้กับประชาชนผ่านบริษัท สินเชื่อไปรษณีย์ไทย ให้กับ น.อ.อนุดิษฐ์ นาครทรรพ รมว.เทคโนโลยีสารสนเทศและการสื่อสาร หรือไอซีที เพื่อรับทราบขั้นตอนการดำเนินงาน เพื่อให้ไอซีทีนำเสนอกระทรวงการคลังอีกครั้งว่าจะเดินหน้าต่อหรือไม่ 
ทั้งนี้ เบื้องต้นมั่นใจว่าทั้งไอซีทีและกระทรวงการคลังจะเห็นชอบเดินหน้าโครงการนี้ต่อ เพราะโครงการปล่อยสินเชื่อแตกต่างกับนโยบายกองทุนหมู่บ้านของรัฐบาลชุดนี้ เนื่องจากการปล่อยสินเชื่อของไปรษณีย์ไทยไม่ได้ให้ฟรีแต่เป็นการปล่อยกู้แบบคิดดอกเบี้ยต่ำและกำหนด วงเงิน 5,000–1 หมื่นบาท เพื่อให้ผู้กู้นำไปใช้เป็นทุนประกอบอาชีพ 
อย่างไรก็ตาม โครงการดังกล่าวได้ผ่านการอนุมัติตั้งบริษัทจากคณะรัฐมนตรี (ครม.) ชุดที่แล้ว และได้บุคคลที่จะมาทำหน้าที่กรรมการผู้จัดการใหญ่แล้ว แต่เนื่องจากเปลี่ยนรัฐบาลชุดใหม่ทำให้โครงการนี้ต้องหยุดชะงักไป ซึ่งหากรัฐบาลชุดนี้จะไม่ดำเนินการต่อก็ต้องเสนอเข้า ครม. เพื่อรับทราบอีกครั้ง เพราะการตั้งบริษัทสินเชื่อเป็นกระบวนการตามมติ ครม.
สำหรับการดำเนินงานของไปรษณีย์ไทยอยู่ระหว่างการทำแผนธุรกิจในปี 2555 ที่จะเน้นบริการโลจิสติกส์อย่างเต็มรูปแบบ หลังจากที่บริการนี้เติบโตขึ้นอย่างชัดเจน และมีสัดส่วนรายได้มากกว่า 10% ของรายได้รวม